Olaf Christophersen Røst

Olaf Christophersen Røst (født 7. april 1843 på gården Vetlholmoen i Tynset, død 25. april 1887) var en norsk forfatter og lærer, grundtvigianer. Han var medutgiver av Den norske Folkeskole, og han skrev dikt og noveller som ble publisert i aviser. I 1883 skrev han boksamlingen Minder fra hjembygden.

Røst hadde stor lærelyst, men økonomien var dårlig. Etter konfirmasjonen gikk han på skole hos ordføreren og stortingsmannen Lars Hektoen. I 1859 døde faren og Olaf ville bruke arven sin på 300 spesidaler til å skaffe seg lærerutdanning. I 1862 ble han godkjent lærer med beste karakter. Som lærer var han først tre år i Tylldalen, men lønna var så lav at han måtte ta seg huslærerpost om sommeren. Februar 1866 forlot han Tylldalen og reiste til Christiania (Oslo) for å overta annenlærerstillinga på en skole der. To år senere fikk han også førstelærerstillinga ved den samme skolen. Da var han bare 24 år gammel. 

Han giftet seg med Emilie Lund i 1885. Olaf Christophersen Røst er hedret med en bauta i skoleområdet på Tynset. Tidligere var denne plassert på Vetlholmoen, som folketoget før 1940 gikk innom på 17. mai. Ei gate nær gården har fått navnet "Olaf Røsts gate"

Norske forfattere av folkelivsskildringer
Grundtvigianere
Norske pedagoger
Personer fra Tynset kommune